《为杨显祖题画送尹别驾实大之嘉兴》
明代·罗钦顺

澄江夜来秋水生，画船击鼓喧朝晴。百壶欲尽千峰午，壮怀秋色两峥嵘。

相门旧压逢原里，至今书屋临江水。千载香名满缙绅，读书有用真能子。

归来遍扫松楸阴，饭尝新稻羹香蕈。故园风物岂不美，简书王事悲人心。

故人自昔深相慕，别意殷勤托毫素。楚水吴山路几千，渚蘋岸蓼花无数。

东南名郡数嘉禾，城郭光涵震泽波。官好常陪五马贵，政通应得万人和。

浮云富贵终何有，汗简功名浑不朽。赠乏千金谩一言，论心何日重携手。

作者简介：（1465—1547） 明江西泰和人，字允升，号整庵。弘治六年进士。授编修，迁南京国子监司业，以实行教士。忤刘瑾，革职为民。瑾诛复官，累迁吏部右侍郎。世宗即位，擢吏部尚书，以与张璁、桂萼同朝为耻，辞归。家居二十年，潜心性理之学。初笃信佛学，后舍弃。认为博学、审问、慎思、明辨、笃行，废一不可，卒谥文庄。有《困知记》、《整庵存稿》。